Aneuëk ulôn, deungoe kheueh ulôn! Simak kheueh keubijaksaan ulôn dan peungeurtian nyang ulôn peurunoe keu gata,
2 mangat gata tateupeue pakriban harôh taba droe dan tameututoe lagée ureuëng nyang na iéleumé.
3 Inong jeuhet, babah jih maméh lagée meulisan dan tutoe haba jih meumikat até,
4 teuma meunyoe banmandum nyan ka seuleusoe, nyang na tinggai na kheueh nyang phet dan deurita.
5 Gata geuhila u dalam donya ureuëng maté; rot nyang teujak teupeukeu ubak mawöt.
6 Jihnyan hana teutab nibak rot nyang teupeukeu ubak udeb; deungon hana jiteupeue bahwa jihnyan ka meusimpang nibak rot nyan.
7 Sabab nyan, hai aneuëk-aneuëk ulôn, deungoe tutoe haba lôn dan bék kheueh gata peubiyeu meunan mantong.
8 Peujiôh kheueh ureuëng inong nyang lagée nyan! Dan rumoh jih pih bék gata peuto.
9 Meunyoe gata meungon ngon inong nyan, gata teuma gadôh keuhoreumatan gata dan nyawöng gata teuma teutarek bak watée gata mantong muda lé ureuëng nyang hana rasa gaséh sayang.
10 Hareuta keukayaan gata teuma habéh jipajoh lé ureuëng laén, dan hase jeuréh payah gata jeuet keu atra milék ureuëng laén nyang hana gata turi.
11 Akhé jih gata jiteuka tunu, meunyoe tuboh gata ka habéh jipajoh lé peunyakét.
12 Laju gata geupeugah, "Ah, keupeue lôn banci keu naseuhat? Dan pakon ulôn hana lôntem ji teugah?
13 Ulôn hana lôntem deungon gurée-gurée lôn dan hana lôntem lôn seutôt gobnyan.
14 Hana teusangka-sangka ulôn nyoe ka hana yuem dimata masyarakat."
15 Lé sababnyan, beuseutia dan tagaséh kheueh keu peurumoh gata keudroe dan tabri kheueh cinta keubino gata mantong.
16 Hana guna gata mita nekmat nibak ureuëng nyang bukon peurumoh gata.
17 Nekmat nyan khusos keu gata dan peurumoh gata, kon deungon ureuëng laén.
18 Sabab nyan, bahkheueh gata beumeubahgia deungon peurumoh gata keudroe; mita kheueh nekmat nibak aneuëk dara nyang ka gata meugatib --
19 aneuëk dara nyang lagak jeulita dan lincah lagée rusa. Bah kheueh tuboh jih nyang lagak nyan sabe lam keuadaan pungoe gila dan asmara jih sampoe teumabök-mabök gata.
20 Keupeue guna meuheut keu inong laén, hai aneuëk ulôn? Keupeue gata meumukah deungon inong dajéue?
21 TUHAN deuh geukalon peue mantong nyang jipeubuet lé manusia. Ho mantong manusia nyan jijak TUHAN teutab geukawai.
22 Desya ureuëng jeuhet lagée jeunieb peurangkab nyang teucarueh ureuëng nyan keudroe.
23 Jihnyan maté sabab hana jiteurimong naseuhat. Sabab bangai nyan nyang ba jihnyan ubak hanco.
Wordproject® is a registered name of the International Biblical Association, a non-profit organization registered in Macau, China.